อธิบดีกรมการแพทย์ ขอ กทม. เจ้าของพื้นที่เร่งรัด ค้นหาจำแนกสี ให้เจอผู้ป่วยตั้งแต่ไม่มีอาการโดยเร็ว เพื่อกันอาการทรุดข้ามเป็นเหลือง-แดง
นายแพทย์สมศักดิ์ อรรฆศิลป์ อธิบดีกรมการแพทย์ กล่าวยอมรับพบผู้ป่วยปอดอักเสบเพิ่มขึ้นในโควิดระลอกเดือนเมษายน จึงเป็นที่มาต้องปรับแนวทางการให้ยาฟาวิพิราเวียร์เร็วขึ้น ในผู้ป่วยสีเขียว ไม่มีอาการ แต่มีโรคร่วม ทำให้มีแนวโน้มการดำเนินของโรคโควิดรุนแรงมากขึ้น  ทั้งเบาหวาน ความดันโลหิต อ้วนน้ำหนักมากกว่า 90 กิโลกรัม ผู้สูงอายุอายุ 60 ปีขึ้นไป โรคปอดอุดกั้นเรื้อรัง รวมถึงโรคปอดอื่นๆ โรคไตเรื้อรัง โรคหัวใจและหลอดเลือด โรคหัวใจแต่กำเนิด โรคหลอดเลือดสมอง โรคตับแข็ง และภาวะภูมิคุ้มกันต่ำ ซึ่งจะช่วยให้ลดปอดอักเสบได้ อย่างไรก็ตาม การจะลดความรุนแรงของโรค ไม่ได้สำคัญอยู่ที่การให้ยาเร็ว แต่เป็นการค้นหาคัดกรองให้เจอผู้ป่วยได้เร็วยิ่งขึ้น เนื่องจากขณะนี้พบปัญหาการคัดกรองผู้ป่วยในพื้นที่คลองเตยไม่รวดเร็ว ทำให้เริ่มพบผู้ป่วยในพื้นที่คลองเตย จากผู้ป่วยสีเขียว พัฒนาเป็นสีเหลืองแล้วและพึ่งถูกส่งตัวมาจากศูนย์แรกรับส่งต่อผู้ป่วยโควิด ที่สนามกีฬานิมิบุตรประมาณ 7-8 คน ในจำนวนนี้ 1-2 คน เป็นผู้ป่วยสีเหลืองและพบว่าจากเดิมในพื้นที่คลองเตยพบผู้ป่วยสีเหลืองแค่ร้อยละ 4-5 แต่ปัจจุบันพัฒนาไปร้อยละ 10 เมื่อเช้าที่ผ่านมา (9 พ.ค.64) จึงได้มอบหมายให้นายแพทย์ณัฐพงศ์ วงศ์วิวัฒน์ รองอธิบดีกรมการแพทย์ ไปหารือกับสำนักอนามัยและสำนักการแพทย์ กรุงเทพมหานคร (กทม.) เจ้าของพื้นที่ให้เร่งแก้ไขปัญหา ว่าทำอย่างไรให้เร่งคัดกรองและนำตัวผู้ป่วยที่ต้องรับการรักษาเข้าระบบได้เร็วที่สุด ก่อนที่ผู้ป่วยจะมีการอาการรุนแรงมากขึ้น